[{"text_idx": "#000003", "text": "Mae\u2019r wybodaeth a gasglwch yn ystod eich gwaith ymchwil yn debygol o fod ar wahanol ffurfiau, gan gynnwys:"}, {"text_idx": "#000004", "text": "Efallai y byddwch chi\u2019n darganfod llawer mwy nag yr oeddech wedi bwriadu ei wneud, ac efallai y byddwch chi\u2019n dod o hyd i stori bwysig am unigolyn neu gymuned nad oes neb wedi\u2019i hadrodd o\u2019r blaen."}, {"text_idx": "#000005", "text": "Credwn ei bod hi\u2019n bwysig rhannu\u2019r deunydd hwn, gyda chaniata\u0302d os oes angen, fel y gall pobl heddiw ac yfory ddeall a gwerthfawrogi effaith y Rhyfel Byd Cyntaf ar unigolion a chymunedau yng Nghymru. Mae llawer ffordd o wneud hynny a dyma rai awgrymiadau."}, {"text_idx": "#000006", "text": "Casgliad y Werin Cymru \u2013 Yng Nghymru, rydym yn ffodus iawn bod gennym y wefan anfasnachol, ddi-da\u0302l, ddwyieithog hon, wedi\u2019i hariannu gan Lywodraeth Cymru, sydd a\u0302\u2019r nod o helpu pobl i rannu eu lluniau a\u2019u stori\u0308au ar-lein. Pan ychwanegwch eich deunydd at y wefan, caiff ei storio\u2019n ddiogel a bydd ar gael i\u2019r cenedlaethau a ddaw. Cewch uwchlwytho ffotograffau, dogfennau a fideos, a chreu casgliadau a stori\u0308au gan ddefnyddio\u2019ch eitemau eich hun ac eitemau eraill sydd ar y wefan."}, {"text_idx": "#000007", "text": "Mae\u2019r Prosiect Llongau-U a\u2019r amgueddfeydd a grwpiau sy\u2019n bartneriaid yn y fenter wedi uwchlwytho deunydd i wefan Casgliad y Werin Cymru sydd wedi cael ei gasglu yn ystod y prosiect a, gan fanteisio ar ddeunydd sydd eisoes ar y wefan, wedi creu casgliadau a stori\u0308au\u2019n ymwneud a\u0302\u2019r Rhyfel ar y Mo\u0302r. Beth am ychwanegu\u2019ch rhai chi?"}, {"text_idx": "#000008", "text": "Mae rhoi deunydd ar wefan Casgliad y Werin Cymru yn hawdd. Os nad ydych wedi gwneud hyn o\u2019r blaen, bydd angen i chi gofrestru yma yn y lle cyntaf drwy ddilyn y camau a ddangosir. Mae canllawiau i ddefnyddwyr yno i\u2019ch helpu."}, {"text_idx": "#000009", "text": "Defnyddiwch feddalwedd fel Microsoft Publisher i gyfuno\u2019ch gwybodaeth a\u2019ch delweddau mewn taflen hawdd ei darllen. Gallwch wedyn argraffu\u2019r daflen a\u2019i rhoi mewn llyfrgelloedd, ysgolion, amgueddfeydd, canolfannau croeso ac ati. Bydd hyn yn eich galluogi i rannu\u2019ch gwybodaeth ag amrywiaeth o wahanol gynulleidfaoedd na fyddai\u2019n dod o hyd iddi ar-lein."}, {"text_idx": "#000010", "text": "Awgrym: Gallai\u2019r wybodaeth yn eich taflen fod ar ffurf taith sy\u2019n adrodd hanes y gwahanol nodweddion yn eich ardal, e.e. cofeb ryfel neu dy\u0302 capten llong."}, {"text_idx": "#000011", "text": "Awgrym: Peidiwch a\u0302 chynnwys gormod o destun \u2013 sicrhewch gydbwysedd rhwng geiriau a lluniau."}, {"text_idx": "#000012", "text": "Gall yr amrywiaeth o ddeunyddiau a gasglwch ac o eitemau a chre\u0308wch gael eu harddangos gyda\u2019i gilydd mewn llyfrgell, amgueddfa, neuadd gymunedol neu hyd yn oed siop wag. Mae gan lawer o bobl ddiddordeb mewn stori\u0308au lleol ac mae\u2019n bosibl y bydd gweld deunydd hanesyddol yn beth newydd i rai."}, {"text_idx": "#000013", "text": "Awgrym: Mae\u2019n syniad da cael llyfr ymwelwyr lle gall pobl adael sylwadau. Rhowch eich manylion cysylltu fel y gall pobl gysylltu a\u0302 chi os oes ganddynt wybodaeth."}, {"text_idx": "#000014", "text": "Awgrym: Hysbysebwch eich arddangosfa mewn papurau newydd lleol, ar hysbysfyrddau, ac ar yr orsaf radio leol."}, {"text_idx": "#000015", "text": "Mae llawer o grwpiau\u2019n chwilio am siaradwyr i roi sgyrsiau i\u2019w haelodau, yn enwedig ar bynciau o ddiddordeb lleol. Mae sgwrs yn ffordd wych o rannu\u2019r wybodaeth rydych wedi\u2019i chasglu, ennyn diddordeb, a chasglu mwy o stori\u0308au gan y gynulleidfa. Defnyddiwch feddalwedd fel PowerPoint i roi sioe sleidiau wrth ei gilydd ac ysgrifennwch neu dysgwch sgript i fynd gyda hi. Cynigiwch eich sgwrs i grwpiau neu gymdeithasau lleol."}, {"text_idx": "#000016", "text": "Awgrym: Os nad ydych wedi siarad yn gyhoeddus o\u2019r blaen, paratowch yn dda a darllenwch eich sgwrs yn uchel i chi eich hun neu i deulu neu ffrindiau."}, {"text_idx": "#000017", "text": "Awgrym: Addaswch eich sgript yn o\u0302l anghenion y gynulleidfa, e.e. os byddwch chi\u2019n rhoi sgwrs i blant, darganfyddwch beth yw eu hystod oedran a sicrhewch y bydd eich sgwrs yn swnio\u2019n ddiddorol i blant o\u2019r oedran hwnnw."}, {"text_idx": "#000018", "text": "Mae celf yn ffordd wych o gyflwyno hanes. Dyma rai ymatebion creadigol gan wirfoddolwyr a grwpiau sydd wedi ymchwilio i agweddau ar y Rhyfel ar y Mo\u0302r. Maen nhw\u2019n enghreifftiau o\u2019r hyn y gellir ei wneud gyda grw\u0302p o bobl sydd wedi\u2019u hysbrydoli gan stori, delwedd, neu ymweliad ag amgueddfa neu archifdy."}, {"text_idx": "#000019", "text": "Royal Commission on the Ancient"}]